《岁暮述哀》
清代·程襄龙

去年岁暮长安来，雨雪驱车恐不速。母病支床儿入门，见儿一笑翻成哭。

今年岁暮母何之，忧居惨淡可怜时。忆脱征衫如昨日，哀哉母没倏已期。

仰视茫茫心断绝，冻结重云白日没。卒岁无衣那足悲，地下寒威应更烈。

风号夜半庭树摧，忍听雏乌啼哽咽。腊去人间岁又新，萱花从此不回春。

展转吞声泪潜滴，堂前老父方太息。

作者简介：清安徽歙县人，字夔侣，一字古雪，号雪崖。拔贡生，候选教谕。有《澄潭山房集》、《古雪集》。